Саугъэт нэхъыщхьэр Голден Стрит ейщ
Налшык шыгъэжапIэм иджыблагъэ щекIуэкIащ «Кубок Эльбруса» 13-нэ шыгъажэр. Ар теухуауэ щытащ Адыгэшым и дунейпсо махуэм. Абы хэтащ Урысей Ипщэм и шы лъэпкъ къабзэ нэхъыфIхэмрэ шууейхэмрэ.
Шыгъажэм и саугъэт ахъшэр (мылъкур къызыбгъэдэкIари къызэгъэпэщакIуэри КъБР-м Мэкъумэш IэнатIэмкIэ и министерствэрщ) сом мелуанитI хъурт. Япэ дищу жытIэнщи: шыгъажэ зэпеуэу 9-м щыщу 5-р къахьащ «Балъкъ» шы заводым и шагъдийхэм, саугъэт нэхъыщхьэр лъысащ Сэкрэкым и шы заводым и гъэсэн Голден Стрит, ар мы гъэм абы и етхуанэ текIуэныгъэщ.
Шыгъажэ зэпеуэм хэтхэм, абы кIэлъыплъыну къызэхуэсахэм Къэбэрдей-Балъкъэрым и Къэралыгъуэм и махуэмкIэ ехъуэхъуащ «Урысейм и ипподромхэр» ОАО-м и генеральнэ унафэщI Исаков Николай, абы и къуэдзэ Щоджэн Хьэчимрэ зэгухьэныгъэм Налшык щиIэ къудамэм и уна-фэщI АфIэунэ Аслъэнрэ.
Шыгъажэр къызэIуахри, «Къэбэрдей-Балъкъэрыр езым и фIэфIыныгъэкIэ Урысейм зэрыгухьэрэ илъэс 461-рэ зэрырикъум и щIыхькIэ» саугъэтым щIэбэныну, Налшык ипподромым и пшахъуэ гъуэгум техьащ илъэсищ, абы нэхърэ нэхъыжь шыхэр. КилометритI гъуэгуанэм и хьэрхуэрэгъу-хэр къыщызэринэкIри, саугъэтыр къихьащ Быф А. и Голден Соул шым. ЕтIуанэ хъуащ Шейх СулътIан, Сэкрэкым и шы заводым и Чингисханым ещанэ увыпIэр лъысащ.
КъызэрыщIэкIамкIэ, мастер-гъэсакIуэ Алокъуэмрэ япэ категорие зиIэ шууей Шыкъымрэ абыкIэ щIадза къудейуэ арат. Лъэпкъхэм я зэныбжьэгъугъэм и щIыхькIэ саугъэтым папщIэ метр 1600-рэ гъуэгуанэм къыщызэдэжа, илъэсищ зи ныбжьхэмрэ нэхъыжьхэмрэ ящыщу япэ ища Волчаро пцIэгъуэплъыр («Балъкъ» шы заводым ейр) зэрытекIуар зым и дежкIи гъэщIэгъуэнтэкъым — Урысей Ипщэм псынщIэу къажэхэм (майлерхэм) я нэхъыфIхэм язым и зэфIэкIым зыри зэрыхэмыщIар къигъэлъэгъуащ текIуэныгъэм.
«Кубок Эльбруса» шыгъажэрат нэхъыщхьэри, метр 2400-рэ гъуэгуанэм техьащ хакIуэ нэхъыфIу 8. Абыхэм къахэщырт Къэрэшей-Шэрджэс Республикэм къикIа, урысейпсо дербим етIуанэ увыпIэр къыщызыхьа, дунейпсо класс зиIэ мастер-шууей Каппушев М. зытес Саарстаун, «Налшык» хьэлвэ заводым ей, Налшык-2016-м и дербист Сонар Прадо, зыри зытезымыгъакIуэ Голден Стрит шыгъажэш дэгъуэхэр. Япэ категорие зиIэ шууей Щоджэн Iэдэм тэмэму егупсысри, и кIэм нэблэгъэху якIэлъыжащ Саарстаунрэ Сонар Прадорэ. ИкIэмикIэжым, а тIур зэхьэзэхуэным иригъэшри, етIуанэ, ещанэ увыпIэхэращ къалъысыжар. Голден Стрит текIуэныгъэр зыIэригъэхьащ. А шым зэрегугъум папщIэ фIыщIэ хуэфащэщ мастер-гъэсакIуэ Бахъуэ Мухьэмэд.
Республикэм и махуэм и щIыхькIэ ягъэува саугъэтым щхьэкIэ (метр 1800-рэ) къызэдэжа шыбзхэм ветеринар щхьэусыгъуэм къыхэкIыу яхэтакъым а гъуэгуанэр телъыджэу къызэхъулIэ Джумейрэ (Сэкрэкым и шы завод). Ауэ «Балъкъ» шы заводым и Фараонкэ и хьэрхуэрэгъухэр дахэу къызэринэкIащ.
Дызыпэмыплъа текIуэныгъэр Налшык къалэм и саугъэт зэпеуэм (метр 1600-рэ гъуэгуанэ) къыщихьащ Балъкъыз С. и пцIэгъуэплъ Платея, мастер-гъэсакIуэр Алокъуэрщ, ар къигъэжащ япэ категорие зиIэ шууей Шыкъ Iэдэм. Бжьыпэр зыубыдам къызэринэкIащ куэдым фIыуэ яцIыху Эмирэйтс Пэлас, Благостный, Гордый Маэстро сымэ, нэгъуэщIхэри зыхэта хакIуэ гупыр (8).
КъБР-м Мэкъумэш IэнатIэмкIэ и министерствэм и саугъэтым щхьэкIэ къызэдэжа (метр 1600-рэ) инджылыз-адыгэ шы лъэпкъ илъэситI ныбжь зиIэхэм япэу къыхагъэщIащ нэхъапэм тIэунейрэ текIуа Караваджо шы къарэр. Бжьыпэр иубыдащ Бэджыдэ А. и хакIуэ Ютэкым. Шыр зыгъасэр Вэрокъуэ Вячеславщ, ар къигъэжащ Махъцы Алихъан.
ТекIуэныгъэм къыпащащ «Балъкъ» шы заводым ишхэм. Метр 2000-м къыщызэдэжа шыхэм, илъэсищ зи ныбжьхэмрэ нэхъыжьхэмрэ, «Рос-ипподромы» АО-м и саугъэтыр къыщихьащ пцIэгъуэплъ Иц Э Бой, илъэс 11 зи ныбжь ветеран Антиус зыIэригъэхьащ «Бжьыхьэ дыщэ» саугъэтыр. Мастер-гъэсакIуэр Алокъуэмрэ шууей Шыкъымрэщ, Платей и ехъулIэныгъэр хэб-бжэмэ, зы махуэм ехъулIэныгъи 6 яIащ.
«КъБР-м и гугъэ» саугъэтым щхьэкIэ (метр 1200-рэ) я зэфIэкI ягъэлъэгъуащ илъэситI хъу шыхэм. И хьэрхуэрэгъухэм фIыуэ япэ ищри, текIуэныгъэр зыIэригъэхьащ 2013 гъэм Урысей Федерацэм и Президентым и саугъэтым щIэбэнахэм ящыщу етIуанэ увыпIэр зыубыда Морис Арчэрэ Уфа ипподромым «Струна», «Арагва» саугъэтхэр къыщызыхьа Венессэрэ я къуэ пцIэгъуэплъ Джамалудин. Мастер-гъэсакIуэр Бахъуэ Мухьэмэдщ, ар къигъэжащ япэ категорие зиIэ шууей Щоджэн Iэдэм.
ДЫЩЭКI Альберт.
Сурэтхэр Толгуров Камал трихащ.
